Meerii kuriin akkuma beekamu nama addunyaarratti yeroo jalqabaaf badhaasa noobeelii karaa fiiziksiitiin kan argatteefi keemistiriidhaanis hojii dinqisiisaa hojjetteen nama yeroo jalqabaatiif badhaasa kabajaa noobeelii si’a lama badhaafamte ta’uu dandeessetti. Meerii kuriin maqaan ishee ganamaa “maariyaa iskoolodo wdowiskaa” kan jedhamu yemmuu ta’u kan isheen dhalattes sadaasa, 1867 biyya waarsaw (poolaand) ammaa keessatti. Isheenis obboloota ishee Aranan, Zoosiyaa, Yozef, Birooniyaafi Helootiif quxisudha. Abbaafi haati ishee lamaanuu barsiisota yemmuu ta’an umurii ishee kudhanitti haadha ishee Biroonislaaraa sababa dhukkuba tiibiitiin du’aan dhabde. Abbaan ishees barsiisaa herregaafi fiiziksii ture. Kuriiniis abba ishee fakkeenya godhachuudhaan barattuu baay’ee cimtuufi qaxalee yoo turteeyyuu yuunivarsiitii waarsaawitti sababa baratoota dhiiraa qofaaf malee hineyyamamneef achitti barachuu hindandeenye. Ta’us garuu biyyuma isheetti bakka “waarsaaw yuunivarsiitii” jedhamuufi iddoo barnoonni idilee dhoksaatti gaggeeffamutti barsisummaa feete osoo hin argatiin barnoota ishee sadarkaa lammaffaa xumurte. Ergasii boodas abjuu isheen biyya alaatti barachuuf qabdu galmaan gahuuf jecha waggaa shaniif akka qayyabsiistuutti hojjettee madda galiishee sassaabachuuniifi yeroo boqonnaa isheettis barnoota kanneen akka herregaa, fiiziiksiifi keemistirii qayyabachuudhaan jireenya ishee itti fufte. Yeroo hojii kana hojjettuttis maddi galii ishee baay’ee xiqqaa sababa tureef soorata fayyaa isheef gahu sababa hin sooranneef yeroo adda addaatti dhukkuba hamaa dhukkubsachaa garuu kaayyoo isheetiif osoo duubatti hin deebi’iin hamma dhumaatti qabsaa’uun rakkina hedduu booda abjuu ishee galmaan gahuun gara magaalaa paariis dhaquun “soorboonitti” galmooftee abjuusheef jecha maallaqa qusachuuf fayyaa isheetti hir’isaa bara 1893 tti digirii ishee lammafaa(maasterii) gosa barnootaa fiiziksiitiin bara isa ittaanutti immoo herregaan argachuu dandeesseetti.